## Emergències i Interior fa balanç del dispositiu de seguretat i vigilància desplegat en Falles

*** La Policia de la Generalitat ha estat present en la xarxa de Metrovalencia, els festejos taurins i les zones d’especial afluència de persones
* El Servici de Bombers Forestals de la Generalitat ha realitzat servicis preventius durant la cremà dels monuments fallers**

La Conselleria d’Emergències i Interior ha fet balanç del dispositiu de vigilància i seguretat desplegat per la Policia de la Generalitat durant les festes de Falles i de l’operatiu especial del Servici de Bombers Forestals previst per a la nit de la cremà.

En concret, la Unitat de Policia Nacional adscrita a la Comunitat Valenciana ha fet tasques preventives en la xarxa de Metrovalencia, festejos taurins, zones d’especial afluència, així com altres servicis relacionats amb l’atenció a la ciutadania, la prevenció general i la seguretat de les festes.

En este sentit, la Unitat de Policia Nacional adscrita a la Comunitat Valenciana ha rebut i gestionat un total de 2.239 incidents entre l’1 i el 19 de març.

La Policia de la Generalitat ha realitzat 177 inspeccions en establiments, ha tramitat 55 propostes de sanció per diversos motius i ha identificat 301 persones. També ha estat present en 3 concerts i altres activitats d’oci nocturn, ha iniciat 6 propostes de sanció i ha quedat pendent la inspecció en els concerts suspesos per les circumstàncies climàtiques.

Respecte a les tasques preventives de control d’aforaments, accessos i seguretat en la xarxa de Metrovalencia, en col·laboració amb Ferrocarrils de la Generalitat Valenciana (FGV), s’ha intensificat l’activitat establint dispositius específics per a garantir la seguretat dels viatgers en els moments més crítics, la qual cosa ha contribuït al descens en el nombre d’incidents. Així, s’han realitzat 324 patrulles i 101 controls específics en les estacions de Xàtiva, Colón, Pl. Espanya, Bailén, Àngel Guimerà, Pont de Fusta i línia 10.

Respecte a la participació en festejos taurins, els agents han realitzat 122 actuacions, han estés 106 actes i han identificat 470 persones. També han estat diàriament fent servicis de control de revenda d’entrades.

Finalment, respecte a l’atenció al ciutadà i altres servicis, han identificat 604 persones i 271 vehicles, 22 detinguts/investigats no detinguts per diversos motius, 54 actes en aplicació de la Llei de seguretat ciutadana, 16 actes per altres motius, 61 servicis d’auxili humanitari i 38 trasllats de menors.

**Servici de Bombers Forestals de la Generalitat**

D’altra banda, el Servici de Bombers Forestals de la Generalitat ha estat present durant la nit de la Cremà. Un total de 30 autobombes i mig centenar de professionals han format part del dispositiu preventiu preparat amb motiu de la cremà dels monuments fallers en diferents municipis de la Comunitat Valenciana. La major quantitat d’efectius s’ha concentrat en la província de València, a on van treballar un total de 24 bombers forestals amb 18 autobombes.

Finalment, el telèfon d’emergències 1·1·2 Comunitat Valenciana ha atés un total de 35.246 telefonades i ha gestionat 10.922 incidents entre les 00:00 hores del dia 16 i fins a les 07:00 hores del dia 20 de març. El 59,15 % dels incidents gestionats han sigut de caràcter sanitari, seguits d’un 17,6 % de casos relacionats amb la seguretat ciutadana.

La major part de les telefonades al 1·1·2 Comunitat Valenciana s’han rebut els dies 19 i 18 de març, quan es van atendre un total 8.926 i 8.523 telefonades respectivament. Seguits del dia 17 de març, amb 8.508 telefonades, i el dia 16 de març, amb 8.238. Dels 10.922 incidents gestionats, un total de 6.300 s’han registrat en la província de València, 3.514 a Alacant i 1.027 a Castelló.

Fecha: 21/03/2025